《游烂柯山四首》
唐代·李幼卿

拂雾理孤策，薄霄眺层岑。迥升烟雾外，豁见天地心。

物象不可及，迟回空咏吟。

巨石何崔嵬，横桥架山顶。傍通日月过，仰望虹霓迥。

圣者开津梁，谁能度兹岭。

二仙自围棋，偶与樵夫会。仙家异人代，俄顷千年外。

笙鹤何时还，仪形尚相对。

石室过云外，二僧俨禅寂。不语对空山，无心向来客。

作礼未及终，忘循旧形迹。

作者简介：李幼卿，生卒年不明，字长夫，唐太子庶子。唐大历六年（771年）任滁州刺史，与法琛法师在琅琊山上兴建了宝应寺，曾作五言诗刻石传世。